b'\n_START_ARTICLE_\nMiroslav \xc5\xa0atan\n_START_SECTION_\nEnnen NHL-uraa\n_START_PARAGRAPH_\nEdmonton Oilers varasi \xc5\xa0atanin NHL:\xc3\xa4\xc3\xa4n numerolla 111 vuoden 1993 varaustilaisuuden viidennell\xc3\xa4 kierroksella. Ennen NHL-uraansa h\xc3\xa4n pelasi kauden 1991\xe2\x80\x931992 synnyinkaupunkinsa Topo\xc4\xbe\xc4\x8danyn seurassa, suurimman osan junioreissa ja yhdeks\xc3\xa4n ottelua seuran ykk\xc3\xb6sjoukkueessa T\xc5\xa1ekkoslovakian toiseksi korkeimmalla sarjatasolla, ja vuodet 1992\xe2\x80\x931994 Dukla Tren\xc4\x8d\xc3\xadniss\xc3\xa4 ensin T\xc5\xa1ekkoslovakian ja my\xc3\xb6hemmin Slovakian j\xc3\xa4\xc3\xa4kiekon p\xc3\xa4\xc3\xa4sarjassa. Kaudella 1993\xe2\x80\x931994 \xc5\xa0atan teki 30:ss\xc3\xa4 runkosarjaottelussa tehot 32 maalia ja 16 sy\xc3\xb6tt\xc3\xb6pistett\xc3\xa4 ja yhdeks\xc3\xa4ss\xc3\xa4 pudotuspeliottelussa kymmenen maalia ja kahdeksan sy\xc3\xb6tt\xc3\xb6pistett\xc3\xa4 ja oli n\xc3\xa4in joukkueensa ja Slovakian Extraligan paras pistemies. H\xc3\xa4n oli voittamassa Tren\xc4\x8d\xc3\xadniss\xc3\xa4 vuonna 1994 Slovakian j\xc3\xa4\xc3\xa4kiekkomestaruutta. _NEWLINE_Vuonna 1994 \xc5\xa0atan edusti Slovakiaa Lillehammerin olympialaisissa ja teki yhdeks\xc3\xa4n maalia kahdeksassa ottelussa. Kauden 1994\xe2\x80\x931995 h\xc3\xa4n pelasi suurimmaksi osaksi Edmonton Oilersin silloisessa farmijoukkueessa Cape Breton Oilersissa AHL:ss\xc3\xa4 sek\xc3\xa4 muutaman ottelun San Diego Gullsin ja Detroit Vipersin riveiss\xc3\xa4 IHL:ss\xc3\xa4.\n_START_SECTION_\nNHL-ura\n_START_PARAGRAPH_\nNHL-debyyttins\xc3\xa4 Oilersissa \xc5\xa0atan teki 15. lokakuuta 1995 ottelussa Philadelphia Flyersia vastaan. Pelattuaan Oilersissa l\xc3\xa4hes kaksi kautta, h\xc3\xa4n siirtyi kev\xc3\xa4\xc3\xa4ll\xc3\xa4 1997 juuri ennen NHL:n siirtorajan umpeutumista Buffalo Sabresiin vaihdossa Craig Millariin ja Barrie Mooreen. Buffalossa h\xc3\xa4n oli monta vuotta joukkueen avainpelaajia. Pisteiden valossa parhaalla kaudellaan, 2002\xe2\x80\x932003, h\xc3\xa4n teki 75 tehopistett\xc3\xa4, 26 maalia ja 49 sy\xc3\xb6tt\xc3\xb6pistett\xc3\xa4, 79:ss\xc3\xa4 runkosarjaottelussa ja oli Sabresin paras pistemies. Aiempina vuosina h\xc3\xa4n oli ylitt\xc3\xa4nyt 60:n runkosarjapisteen rajan nelj\xc3\xa4sti, ensimm\xc3\xa4isen kerran kaudella 1998\xe2\x80\x931999, jonka p\xc3\xa4\xc3\xa4tteeksi h\xc3\xa4n p\xc3\xa4\xc3\xa4si pelaamaan Stanley Cupin loppuotteluissa. Sabres h\xc3\xa4visi vuoden 1999 loppuottelusarjan Dallas Starsia vastaan voitoin 2\xe2\x80\x934. Yhteens\xc3\xa4 \xc5\xa0atan pelasi Sabresin riveiss\xc3\xa4 seitsem\xc3\xa4n t\xc3\xa4ytt\xc3\xa4 kautta ja oli joukkueen paras pistemies viimeist\xc3\xa4 kautta (2003\xe2\x80\x932004) lukuun ottamatta joka vuosi. H\xc3\xa4n pelasi t\xc3\xa4n\xc3\xa4 aikana kahdesti NHL:n t\xc3\xa4hdist\xc3\xb6ottelussa, vuosina 2000 ja 2003._NEWLINE_NHL-kauden 2004\xe2\x80\x932005 peruuttaneen ty\xc3\xb6sulun aikana \xc5\xa0atan pelasi Slovan Bratislavassa Slovakian liigassa. Ty\xc3\xb6sulun p\xc3\xa4\xc3\xa4tytty\xc3\xa4 h\xc3\xa4n siirtyi elokuussa 2005 New York Islandersiin kolmivuotisella sopimuksella. Islandersia edustaessaan h\xc3\xa4n oli kaudella 2005\xe2\x80\x932006, jolla teki 82:ssa runkosarjaottelussa 66 tehopistett\xc3\xa4, 35 maalia ja 31 sy\xc3\xb6tt\xc3\xb6pistett\xc3\xa4, joukkueen paras pistemies ja kaudella 2006\xe2\x80\x932007 toiseksi paras pistemies Jason Blaken j\xc3\xa4lkeen. \xc5\xa0atan edusti Islandersia sopimuskautensa p\xc3\xa4\xc3\xa4ttymiseen asti, vuoteen 2008._NEWLINE_Hein\xc3\xa4kuussa 2008 \xc5\xa0atan teki yksivuotisen sopimuksen Pittsburgh Penguinsin kanssa. Maaliskuussa 2009 Pittsburgh l\xc3\xa4hetti h\xc3\xa4net farmiin Wilkes-Barre/Scranton Penguinsiin. \xc5\xa0atan pelasi AHL:ss\xc3\xa4 10 ottelua ennen kuin palasi Pittsburghiin. Kauden p\xc3\xa4\xc3\xa4tteeksi Pittsburgh voitti Stanley Cupin, muttei uusinut \xc5\xa0atanin sopimusta._NEWLINE_\xc5\xa0atan aloitti kauden 2009\xe2\x80\x932010 ilman sopimusta. Tammikuussa 2010 h\xc3\xa4n solmi loppukauden kattavan sopimuksen Boston Bruinsin kanssa. H\xc3\xa4n pelasi Bruinsissa pudotuspelit mukaan lukien 52 ottelua. Pudotuspelien 13 ottelussa h\xc3\xa4n teki 10 pistett\xc3\xa4. \xc5\xa0atan ei saanut kuitenkaan seuraavaksi kaudeksi uutta sopimusta NHL:\xc3\xa4\xc3\xa4n, ja h\xc3\xa4n teki lokakuussa 2010 sopimuksen Slovan Bratislavan kanssa.\n_START_SECTION_\nPaluu Eurooppaan\n_START_PARAGRAPH_\n\xc5\xa0atan siirtyi kauden 2010\xe2\x80\x932011 aikana KHL-liigan OHK Dinamo Moskovaan. Kauden j\xc3\xa4lkeen Dynamo ilmoitti vapauttavansa \xc5\xa0atanin sopimuksestaan. Seuraavan kauden h\xc3\xa4n aloitti lyhyell\xc3\xa4 sopimuksella Slovan Bratislavassa, ja lokakuussa 2011 Slovan ilmoitti \xc5\xa0atanin jatkavan joukkueessa koko kauden. Slovan Bratislava voitti kev\xc3\xa4\xc3\xa4ll\xc3\xa4 2012 Slovakian j\xc3\xa4\xc3\xa4kiekkomestaruuden \xc5\xa0atanin toimiessa joukkueen kapteenina. Slovan liittyi seuraavana vuonna laajennusjoukkueena KHL:\xc3\xa4\xc3\xa4n, jolloin my\xc3\xb6s \xc5\xa0atan teki paluun sarjaan. H\xc3\xa4n pelasi Slovanissa kaksi KHL-kautta. Vuonna 2014, uransa viimeisell\xc3\xa4 kaudella, h\xc3\xa4net valittiin mukaan KHL:n t\xc3\xa4hdist\xc3\xb6otteluun.'